Drie sterf in Krugersdorp-botsingArgieffoto: Netcare 911 Drie mans is Donderdagaand dood en een is kritiek beseer nadat hul BMW ŉ boom in Krugersdorp, Gauteng, getref het. Santi Steinmann, ŉ woordvoerder van Netcare 911, het gesê die ongeluk het omstreeks 20:30 op die M13-pad plaasgevind. “Die mans was reeds dood toe paramedici by die toneel opgedaag het,” het Steinmann gesê. “ŉ Vierde man is in ŉ kritieke toestand aangetref. Hy is tydens die botsing uit die voertuig geslinger.” Die beseerde man is met ŉ helikopter na ŉ nabygeleë hospitaal geneem vir verdere behandeling. Die oorsaak van die ongeluk is nog nie bekend nie.